Goccius de sant’Antiogu martiri sulzitanu

1)
De sa Cresia Santa honòri,
Terrori de su Paganu
Sant'Antiogu Sulzitanu
Siàis nostu Intercessòri.

2)
Cumparèis in s'Orienti
De Mamma illustri, e virtuosa
Tenit pro nomini Rosa,
E Osì educat santamenti:
Comenti e Soli luxenti
Diffundeis su splendori. 

Rit. Sant'Antiogu ecc.

3)
Stupendus cun sa Meixina
Prodigius manifestais;
Provinzias illuminais
Cun sa zelesti Dottrina;
Ammelezzendu ruina
A su gentilicu erròri. 

Rit. Sant'Antiogu ecc.

4)
Po is tantus, ch’ ant’ abbrazzàu
Sa Christiàna Religiòni,
Crudeli persecutiòni
Hant’is Gentilis armàu:
Sèis poi ordini arrestàu
De su inìquu Imperadòri. 

Rit. Sant'Antiogu ecc.

5)
Biendurosì tanti forti,
Et in sa fidi constanti,
Tormentus su Dominànti
Osì ammelezzat, e morti:
Pèrù no lograt sa sorti
De bessìri bincidori. 

Rit. Sant'Antiogu ecc.

6)
De ardenti pixi, e resìna,
De su Pardu, Orzu, e Leoni
Bessèis senza lesiòni
Po Provvidenza Divina;
Su fogu e rabbia ferìna
Perdint’ in Bosu s'ardòri.

Rit. Sant'Antiogu ecc.

7)
Incontraenduosi presenti
In su idolatricu templu,
Arruint’, o raru esemplu!
Doxi Statuas de repenti:
Tremèndu iscàpat sa genti,
Ispantàda po su horròri. 

Rit. Sant'Antiogu ecc.

8)
Adrianu atterrorisàu
A sa vista de is portèntus,
Hat cambiàu penzamèntus,
E Osì imbiat disterrau:
Sulzis est s’affortunau
De Osì tenni habitadòri.

Rit. Sant'Antiogu ecc.

9)
Una gruta os’heis pigàu
Innì po habitazioni,
Preghendu sa conversiòni
De custa genti cunfiàu,
Po chini su Xélu imbiau
Os’ hat po Predicadòri.

Rit. Sant'Antiogu ecc.

10)
De sa cura cumenzzais
De is corpus mali sanus;
Salùdi a’ custus Paganus
Miraculosa alcanzàis;
Pustis dhus illuminais
In sa Fidi ‘e su Criadòri.

Rit. Sant'Antiogu ecc.

11)
Candu bolat sa notizzia
De sa nòa Religioni, 
Mandat unu Isquadròni
De Castedhu sa justizzia,
Po arrestai cun sevizzia
De Christus su Cunfessori.

Rit. Sant'Antiogu ecc.

12)
De custa turba insolenti
Obtenèis sa gruta intrài,
Po mellus incumandài
Sa angustia a su Onnipotenti:
Grazias pro sa Sarda Genti
Dimandèndu cun fervòri.

Rit. Sant'Antiogu ecc.

13)
Grandu bòxi Os’hat zerriàu
Imbiàda de su Xelu,
Currint’a intru cun resèlu
E Os’ incontrant’ ispiràu:
Cun plantu Os’ hant’ abbrazzàu
Grazia implorèndu, e favòri.

Rit. Sant'Antiogu ecc.

14)
Cun miraculu plausibili
Hèis sa vida accabàu,
Haèndu a Christus guadangiàu
Cussa quadriglia terribili,
Chi cun furia tantu horribili
Mandat su Guvernadòri.

Rit. Sant'Antiogu ecc.

15)
O Martiri Sulzitànu,
Tantu honoràu in sa terra!
Postus in s’ultima gherra
Nosì ampàrit sa Osta manu:
In su Reynu Soberànu
Mostraiosì Protettòri.

Rit. Sant'Antiogu ecc.

De sa Cresia Santa honòri,
Terrori de su Paganu
Sant'Antiogu Sulzitanu
Siàis nostu Intercessòri.

Estratto da :

Foglio a stampa senza data con riferimento alla tipografia
«Caralis in sa stamperia reale» probabilmente stampato a Cagliari verso la fine del 1700 o ai primi dell’800. 

Trovasi nel Fondo Baille della Biblioteca dell’Università di Cagliari, con la segnatura «Miscellanea» : S.P.6.1.-30 e precisamente al n. 165 

In sardo campidanese. Alla base di numerosi goccios cantati ancora oggi in numerose località dell’isola. Sostanzialmente identici ma con ritocchi e aggiornamenti non sempre migliorativi.